এক্সট্রা ইনিংস টি২০

এক্সট্রা ইনিংস টি ২০ (এছাড়াও জনপ্রিয়ভাবে 'এক্সট্রা ইনিংস' নামে পরিচিত) হল একটি ক্রিকেট ভিত্তিক অনুষ্ঠান যেটি ইন্ডিয়ান প্রিমিয়ার লিগ (আইপিএল) চলাকালীন খেলার বিরতির মধ্যে অনুষ্ঠিত হত। সেখানে ধারা ভাষ্যকার, অবসরপ্রাপ্ত খেলোয়াড় এবং অন্যান্য বিশেষজ্ঞ ক্রীড়াবিদেরা খেলা বিশ্লেষণ করতেন এবং বিশেষজ্ঞের মতামত দিতেন। যে কোনও সাধারণ ম্যাচে, এই অনুষ্ঠানে একটি প্রাক ম্যাচ বিশ্লেষণ, ম্যাচ বিরতির সময় আলোচনা এবং ম্যাচ পরবর্তী বিশ্লেষণ থাকত। এই অনুষ্ঠানটি মুম্বইয়ের আরকে স্টুডিওতে প্রাক্তন ক্রিকেট খেলোয়াড় এবং টেলিভিশনের ব্যক্তিত্বদের দ্বারা আয়োজিত হয়েছিল। ম্যাচের দিনগুলিতে উপস্থাপকেরা এক একজন করে স্টুডিও এবং স্টেডিয়ামের মধ্যে যাতায়াত করতেন, এর ফলে ম্যাচ চলাকালীন খেলোয়াড়দের সাথে কথা বলা এবং সাক্ষাৎকার নেওয়া তাঁদের পক্ষে সহজ হয়েছিল। ড্রামবাদক, নর্তকী এবং চিয়ার-লিডারেরা অনুষ্ঠানের অবিচ্ছেদ্য অঙ্গ ছিল। এর সাথে প্রায় কানায় কানায় ভর্তি থাকা স্টেডিয়ামে কার্নিভালের মতো পরিবেশ নিয়ে, ২০০৮ সালে শুরুর পর থেকেই, প্রতিযোগিতাটি টেলিভিশনে উচ্চ দর্শকসংখ্যা দিয়েছিল। এই সমস্ত কারণগুলি আইপিএলকে ভারতের সবচেয়ে ব্যয়বহুল ক্রীড়া সংস্থায় পরিণত করেছে। ২০১৭ সালের ২১শে মে, ২০১৭ আইপিএল ফাইনালের দিন এর ​​শেষ পর্বটি সম্প্রচারিত হয়েছিল। স্টার স্পোর্টস এর সম্প্রচারের অধিকার কিনে নেওয়ার পরে "এটি ক্রিকেট লাইভ" দ্বারা প্রতিস্থাপিত হয়েছিল,
উপস্থাপকেরা সাধারণত বিশেষজ্ঞ দলের পরিচয় করিয়ে দেবার ভূমিকা নেয়, তাদের প্রশ্ন জিজ্ঞাসা করে এবং মাঠে থাকাকালীন খেলোয়াড়দের সাক্ষাৎকার নেয়। এক্সট্রা ইনিংস টি-২০ ভারতের প্রথম ক্রীড়া অনুষ্ঠানগুলির মধ্যে এমন একটি অনুষ্ঠান ছিল, যেখানে পুরুষের খেলায় অধিকাংশ উপস্থাপকের ভূমিকায় দেখা গিয়েছিল মহিলাদের। তখন থেকেই ভারতের অনুমতি ভিত্তিক ক্রীড়াসুচিতে মহিলা ভাষ্যকার ও উপস্থাপকের সংখ্যা বেড়েছে, এগুলির মধ্যে নাম করা যায় ফুটবল এবং কাবাডি। "ট্যুর ডায়রি ফর এক্সট্রা কভার" এবং "ক্রিকেট মসালা মার কে" এর মতো কিছু প্রদর্শনীর অভিজ্ঞতা নিয়ে এমটিভি ভিজে অর্চনা বিজয়, এই অনুষ্ঠানের বেশ কয়েকটি মরসুম উপস্থাপন করেছিলেন। এক্সট্রা ইনিংস টি-২০র শেষ সংস্করণে তিনি একমাত্র মহিলা উপস্থাপিকা ছিলেন, অন্যান্য মহিলাদের কিছু পূর্ব প্রতিশ্রুতিবদ্ধতা থাকায় তাঁরা যোগ দিতে পারেননি। গায়ক এবং মডেল শিবানী দান্ডেকার বেশ কয়েকটি মরসুমে অনুষ্ঠানটি উপস্থাপন করেছেন।
টেলিভিশন জগতের বিশিষ্ট মুখ, মন্দিরা বেদী, যিনি ২০০৩ এবং ২০০৭ সালের আইসিসি বিশ্বকাপের উপস্থাপক ছিলেন, তিনি ২০০৯ এর মরসুমে উপস্থাপক হয়েছিলেন। বিভিন্ন মরশুমে অনুষ্ঠানের অন্যান্য মহিলা উপস্থাপকদের মধ্যে ছিলেন রোশেল রাও, পল্লবী শারদা, করিশমা কোটক, শোনালী নাগরানী, ময়ন্তী ল্যাঙ্গার এবং লেখা ওয়াশিংটন, এঁদের মধ্যে বেশ কয়েকজনের ক্রিকেটের বিভিন্ন আলোচনা অনুষ্ঠান উপস্থাপন করার অভিজ্ঞতা ছিল।
সমীর কোচার শুরু থেকেই এই অনুষ্ঠানের সাথে যুক্ত ছিলেন। "দ্য হিন্দু"র সাথে একটি সাক্ষাৎকারে আইপিএলের মজা এবং আকর্ষণীয়তা বর্ণনা করতে গিয়ে, তিনি বলেছিলেন "এখানে ধারাভাষ্য মানে কেবল কথা বলা নয়। এটি সংগীত, নৃত্য এবং ভালভাবে তৈরি ও সুন্দর রঙ সমন্বিত পোশাকের সংমিশ্রণ।" গৌরব কাপুর আরও একজন বিশিষ্ট উপস্থাপক, যিনি অনুষ্ঠানে কিছুটা হালকা হাস্যরস নিয়ে এসেছিলেন। অন্যান্য উপস্থাপক, যাঁরা স্বল্প সময়ের জন্য এই অনুষ্ঠানের সঙ্গে যুক্ত হয়েছিলেন, তাঁরা হলেন ২০০৮ সালে শিব পণ্ডিত, ২০০৯ সালে মিয়াং চ্যাং, ২০১০ সালে আয়ুষ্মান খুরানা এবং অঙ্গদ বেদী।
বিশেষজ্ঞরা প্রশ্নের উত্তর দেন এবং খেলাটি সম্পর্কে তাঁদের বিশ্লেষণ উপস্থাপকদের সাথে আলোচনা করেন। এই অনুষ্ঠানের অনেক বিশেষজ্ঞ বেশ কয়েকটি খেলায় ধারাভাষ্যকারীর ভূমিকাও পালন করেছেন। নবজ্যোত সিং সিধু এই বিশেষজ্ঞ তালিকায় সবচেয়ে প্রসিদ্ধ ছিলেন, হালকা কৌতুকের সাথে তাঁর কাব্যিক মন্তব্য মিশ্রিত করে কথা বলতেন এবং মাঝে মাঝে তাঁর নিজস্ব "ঠোকো ব্যান্ড" উল্লেখ করে ড্রামবাদককে ড্রাম বাজাতে বলতেন। হর্ষ ভোগলে ধারাভাষ্যকার হিসাবে তাঁর বিস্তৃত অভিজ্ঞতা নিয়ে অনুষ্ঠানে অসংখ্যবার উপস্থিত হয়েছেন, মাঝেমাঝেই ধারাভাষ্যকার থেকে ভূমিকা পরিবর্তন করে পুরস্কার বিতরনী অনুষ্ঠানে উপস্থাপনা করেছেন। তালিকায় থাকা ক্রিকেট বিশ্বের অন্যান্য বিশিষ্ট ব্যক্তিবর্গের মধ্যে ছিলেন সুনীল গাভাস্কার, ড্যানি মরিসন, রমিজ রাজা, শোয়েব আখতার, ওয়াকার ইউনুস, আকাশ চোপড়া, অজয় জাদেজা, ম্যাথু হেইডেন, অতুল বাসন, অরুণ লাল, কপিল দেব এবং কৃষ্ণমাচারী শ্রীকান্ত। ভারতীয় মহিলা ক্রিকেট দলের প্রাক্তন খেলোয়াড়দের মধ্যে অঞ্জুম চোপড়া এবং ইংল্যান্ড মহিলা দলের ঈসা গুহের মত ধারাভাষ্যকারেরা অন্যদের মত বিশেষজ্ঞ হিসেবে অনুষ্ঠানে উপস্থিত হয়েছিলেন।
২০১৫ সালু চালু হয়েছিল, টেলিভিশন দর্শকদের সামাজিক মাধ্যমে করা প্রশ্ন, বিশেষজ্ঞদের কাছে পৌঁছে দেওয়া। কিছু প্রশ্নের উত্তর বিশেষজ্ঞরা দিয়েছিলেন কিছু আবার তাঁদের দ্বারা সমালোচিত হয়েছিল। এখানে "হোয়াট'স হট, হোয়াট'স নট" নামে একটি বিভাগ অন্তর্ভুক্ত করা হয়েছিল, যেখানে বিশেষজ্ঞরা খেলাটির দুর্দান্ত মুহূর্ত এবং হতাশ মুহূর্তগুলি নিয়ে আলোচনা করেছেন।